***** ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Απριλίου 1990 σχετικά με τη χρήση σωματοτροπίνης βοοειδών (BST) (90/218/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής, τη γνώμη του Ευρωπαϊκού Κοινοβουλίου (1), τη γνώμη της Οικονομικής και Κοινωνικής Επιτροπής (2), Εκτιμώντας: ότι τα προϊόντα που προέρχονται από τη γαλακτοκομική παραγωγή διαδραματίζουν σημαντικότατο ρόλο στην Κοινότητα· ότι αποτελούν βασική πηγή εισοδήματος για ένα τμήμα του αγροτικού πληθυσμού· ότι η αποκτηθείσα πείρα παρέχει τη δυνατότητα διάθεσης ουσιών στην αγορά οι οποίες ενδέχεται να επηρεάσουν την παραγωγικότητα των ζώων· ότι, παρά το έργο που έχει επιτελεστεί, και ειδικότερα την εκτίμηση της σωματοτροπίνης βοοειδών από την επιτροπή κτηνιατρικών φαρμακευτικών προϊόντων, σύμφωνα με την οδηγία 81/851/ΕΟΚ του Συμβουλίου της 28ης Σεπτεμβρίου 1981 περί προσεγγίσεως των νομοθεσιών των κρατών μελών σχετικά με τα κτηνιατρικά φαρμακευτικά προϊόντα (3) και την οδηγία 87/22/ΕΟΚ του Συμβουλίου της 22ας Δεκεμβρίου 1986 για την προσέγγιση των εθνικών μέτρων σχετικά με την κυκλοφορία των φαρμάκων υψηλής τεχνολογίας, ιδίως εκείνων που παρασκευάζονται με μεθόδους βιοτεχνολογίας (4), οι διάφορες επιδράσεις νέων ουσιών όπως της σωματοτροπίνης βοοειδών δεν έχουν ακόμη καταστεί επαρκώς σαφείς · ότι, όσον αφορά το θέμα αυτό, θα πρέπει να προβλεφθεί η απαραίτητη χρονική περίοδος έτσι ώστε να εκπονηθούν εμπεριστατωμένες μελέτες· ότι, ελλείψει κοινοτικής απόφασης, τα κράτη μέλη ενδέχεται να λάβουν αποκλίνοντα μέτρα· ότι οι εν λόγω διαφορές μπορούν να οδηγήσουν σε στρέβλωση του ανταγωνισμού μεταξύ διαφόρων γαλακτοπαραγωγών και σε νέα εμπόδια στις ενδοκοινοτικές συναλλαγές· ότι, υπό το φως των ανωτέρω εκτιμήσεων, θα πρέπει, για να προστατευθεί το δημόσιο συμφέρον, να προβλεφθεί η προσωρινή απαγόρευση της χορήγησης των εν λόγω ουσιών σε αγελάδες γαλακτοπαραγωγής έως ότου παρασχεθούν όλα τα απαραίτητα στοιχεία · ότι θα απαιτηθεί η επανεξέταση ολόκληρης της κατάστασης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Παρά την επιστημονική και τεχνική εξέταση των εφαρμογών που επιτάσσεται από την κοινοτική νομοθεσία, δεν επιτρέπεται, εντός της επικρατείας των κρατών μελών, η χορήγηση σωματοτροπίνης βοοειδών στις αγελάδες γαλακτοπαραγωγής με οποιοδήποτε μέσο μέχρι τις 31 Δεκεμβρίου 1990. Άρθρο 2 Κατά παρέκκλιση του άρθρου 1, τα κράτη μέλη μπορούν να επιτρέπουν τη χορήγηση σωματοτροπίνης βοοειδών σε αγελάδες γαλακτοπαραγωγής με σκοπό την πραγματοποίηση επιστημονικών και τεχνικών δοκιμών, υπό αυστηρά ελεγχόμενους όρους, οι οποίες πρέπει να κοινοποιούνται στην Επιτροπή. Άρθρο 3 Με πρόταση της Επιτροπής, το Συμβούλιο, με ειδική πλειοψηφία, μπορεί να εγκρίνει τα απαραίτητα μέτρα για την ομοιόμορφη εφαρμογή της παρούσας απόφασης. Άρθρο 4 Η Επιτροπή υποβάλλει πριν από την 1η Οκτωβρίου 1990 έκθεση στο Ευρωπαϊκό Κοινοβούλιο και στο Συμβούλιο σχετικά με την εξέλιξη της κατάστασης, συνοδευόμενη από προτάσεις σχετικά με το μεταγενέστερο καθεστώς. Το Συμβούλιο θα λάβει σχετική απόφαση μέχρι τις 31 Δεκεμβρίου 1990. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 25 Απριλίου 1990.

[Source: multi_eurlex | Tokens: 2917]